Vier vas ná vrou in huis doodbrand  (Foto: SA Polisie) Vier verdagtes is in hegtenis geneem nadat ŉ bejaarde vrou aangeval en in haar huis toegesluit is voordat dit aan die brand gesteek is. Die verdagtes, tussen 22 en 44 jaar oud, sal na verwagting vandag in die Tonga-landdroshof in Mpumalanga verskyn, het brig. Leonard Hlathi, polisiewoordvoerder, gesê. Die 80-jarige vrou is glo van heksery beskuldig en is met ŉ skerp voorwerp in haar huis in Mbuzini naby Tonga aangeval. Sy is hierna in die huis toegesluit voordat dit aan die brand gesteek is en sy doodgebrand het. Die polisie soek intussen na nog verdagtes en volgens Hlathi word nog inhegtenisnemings binnekort verwag. Lt.genl. Mondli Zuma, provinsiale polisiekommissaris, het die voorval ten sterkste veroordeel.